Likumprojekts

**Grozījumi Covid-19 infekcijas izplatības pārvaldības likumā**

Izdarīt Covid-19 infekcijas izplatības pārvaldības likumā (Latvijas Vēstnesis, 2020, 110A., 140., 193., 211A., 247A. nr.) šādus grozījumus:

1. Papildināt 34. panta otro daļu pēc skaitļa "8303" ar vārdu un skaitli "un 8989".

2. Papildināt III nodaļu ar 37.1 pantu šādā redakcijā:

"**37.1 pants.** Nacionālā elektronisko plašsaziņas līdzekļu padome, pieņemot attiecīgu lēmumu, atbilstoši Sabiedrisko elektronisko plašsaziņas līdzekļu un to pārvaldības likuma pārejas noteikumu 1. punktam Publiskas personas finanšu līdzekļu un mantas izšķērdēšanas novēršanas likuma 5.1 pantā noteiktajā kārtībā var nodot Latvijas sabiedrisko mediju veidotos un pārraidītos ziņu un informatīvi analītiskos raidījumus bezatlīdzības lietošanā citiem elektroniskajiem plašsaziņas līdzekļiem, kā arī lemt par to lietošanas pārtraukšanu, ja elektroniskais plašsaziņas līdzeklis neievēro Nacionālās elektronisko plašsaziņas līdzekļu padomes lēmumā paredzētos nosacījumus."

3. 44. pantā:

izslēgt ceturto daļu;

papildināt pantu ar 4.1 daļu šādā redakcijā:

"(41) Ja valsts pedagoģiski medicīniskās komisijas un pašvaldības pedagoģiski medicīniskās komisijas atzinumā par izglītojamam ar speciālām vajadzībām atbilstošāko izglītības programmu norādīts, ka atkārtots izglītojamā veselības stāvokļa, spēju un attīstības līmeņa izvērtējums veicams līdz 2020. gada 31. augustam, izvērtējuma termiņš tiek pagarināts līdz 2021. gada 30. jūnijam un līdz tam ir piemērojams esošais atzinums."

4. Izteikt 46. panta devīto daļu šādā redakcijā:

"(9) Nodrošinājuma apmērs tūrisma operatoram ir vismaz ceļotāju iemaksāto naudas summu apmērā, bet ne mazāks kā 3000 *euro*. Ja tūrisma operatoram ceļotāju iemaksāto naudas summu apmērs nepārsniedz 10 000 *euro*, nepieciešamā nodrošinājuma apmēra aprēķināšanai piemēro koeficientu 1,5."

5. Izteikt VI nodaļas nosaukumu šādā redakcijā:

"**VI nodaļa**

**Sociālo pakalpojumu un sociālās palīdzības nodrošināšanas nosacījumi un īpašie nosacījumi veselības aprūpes jomā**".

6. Izteikt 47. panta otro daļu šādā redakcijā:

"(2) Ja institūcijā, kurā sociālos pakalpojumus ar izmitināšanu sniedz pašvaldības vai valsts dibināts sociālo pakalpojumu sniedzējs vai tāds, kuram ir noslēgts līgums ar pašvaldību vai valsti par minēto pakalpojumu sniegšanu, klientiem ir konstatēta Covid-19 infekcija, pakalpojumu sniedzējs papildus Valsts un pašvaldību institūciju amatpersonu un darbinieku atlīdzības likuma 14. panta otrajā daļā noteiktajam maksimālajam piemaksu apmēram nosaka piemaksu paaugstināta riska apstākļos aprūpē iesaistītajam personālam par inficēto klientu un šo klientu kontaktpersonu aprūpi līdz 50 procentiem no mēnešalgas par laika periodu no 2020. gada 1. decembra līdz 2021. gada 30. jūnijam. Minēto piemaksu var noteikt arī personālam, kas iesaistīts personu testēšanā ar SARS-CoV-2 antigēna noteikšanas testu."

7. Papildināt likumu ar 47.1 un 47.2 pantu šādā redakcijā:

"**47.1 pants.** Epidemioloģiskās drošības mērķu sasniegšanai sociālo pakalpojumu sniedzējam ir pienākums ievērot vietējās pašvaldības un valsts kompetento institūciju prasības, norādījumus, vadlīnijas un citus pasākumus personāla un klientu veselības apdraudējuma risku mazināšanai. Institūcijas vadītājs ir atbildīgs par epidemioloģiskās drošības prasībām atbilstošu darba organizāciju viņa vadītajā institūcijā.

**47.2 pants.** Pašvaldība pēc vecāka lūguma nekavējoties nodrošina bērna aprūpi bērnu aprūpes iestādē vai citās telpās, kuras ir pielāgotas bērnu īstermiņa aprūpei, ja vecāks ir saslimis ar Covid-19 un atrodas ārstniecības iestādē un nav iespējams nodrošināt bērna pašizolāciju un aprūpi pie radiniekiem vai citām bērnam tuvām personām."

8. Papildināt VI nodaļu ar 49.2, 49.3 un 49.4 pantu šādā redakcijā:

**"49.2 pants.** Ārstniecības iestādēs, kuras sniedz ambulatoros vai stacionāros veselības aprūpes pakalpojumus, ģimenes ārstu praksēs, Neatliekamās medicīniskās palīdzības dienestā un Valsts asinsdonoru centrā nodarbinātajiem, farmaceitiem, kā arī Veselības ministrijas, Slimību profilakses un kontroles centra, Nacionālā veselības dienesta un Veselības inspekcijas ierēdņiem un darbiniekiem par darbu paaugstināta riska un slodzes apstākļos saistībā ar Covid-19 infekcijas uzliesmojumu un tās seku novēršanu papildus [Valsts un pašvaldību institūciju amatpersonu un darbinieku atlīdzības likuma](https://likumi.lv/ta/id/202273-valsts-un-pasvaldibu-instituciju-amatpersonu-un-darbinieku-atlidzibas-likums) [14.](https://likumi.lv/ta/id/202273-valsts-un-pasvaldibu-instituciju-amatpersonu-un-darbinieku-atlidzibas-likums#p14) panta otrajā un trīspadsmitajā daļā noteiktajam maksimālajam piemaksu apmēram atļauts noteikt piemaksu līdz 100 procentiem no mēnešalgas. Veselības ministrs lemj par finansējuma izlietojumu atbilstoši faktiskajai nepieciešamībai. Veselības ministrija piemaksām nepieciešamos papildu finanšu līdzekļus pieprasa no valsts budžeta programmas 02.00.00 "Līdzekļi neparedzētiem gadījumiem".

**49.3 pants.** Ārstniecības iestādēs, kuras sniedz stacionāros veselības aprūpes pakalpojumus, kā arī Neatliekamās medicīniskās palīdzības dienestā un Valsts asinsdonoru centrā nodarbinātajiem, Veselības ministrijas, Slimību profilakses un kontroles centra, Nacionālā veselības dienesta un Veselības inspekcijas ierēdņiem un darbiniekiem drīkst noteikt tādu virsstundu darba laiku, kas pārsniedz [Darba likumā](https://likumi.lv/ta/id/26019-darba-likums) un [Ārstniecības likuma](https://likumi.lv/ta/id/44108-arstniecibas-likums) [53.1 panta](https://likumi.lv/ta/id/44108-arstniecibas-likums#p53.1) otrajā daļā noteikto maksimālo virsstundu laiku, bet nepārsniedz 60 stundas nedēļā. Uz šajā pantā minētajiem gadījumiem neattiecas [Darba likuma](https://likumi.lv/ta/id/26019-darba-likums) [136. panta](https://likumi.lv/ta/id/26019-darba-likums#p136) ceturtā daļa. Veselības ministrija virsstundu darba apmaksai nepieciešamos papildu finanšu līdzekļus pieprasa no valsts budžeta programmas 02.00.00 "Līdzekļi neparedzētiem gadījumiem".

**49.4 pants.** Personu vakcinācijas organizēšanai un vakcinācijai pret   
Covid-19 infekciju Veselības ministrija izveido vakcinācijas procesa uzraudzības projekta struktūrvienību, kas darbojas līdz 2021. gada 31. decembrim. Minētās struktūrvienības darbinieku maksimālās mēnešalgas noteiktas šā likuma pielikumā. Minētās struktūrvienības darbiniekiem papildus var tikt maksāts par virsstundu darbu."

9. Papildināt pārejas noteikumus ar 14. un 15. punktu šādā redakcijā:

"14. Apliecinājumus, kas izsniegti saskaņā ar šā likuma 46. panta otrās daļas 3. punktu laika periodā no 2020. gada 12. marta līdz 2020. gada 9. novembrim, tūrisma operators un ceļotājs var vienoties pagarināt līdz 18 mēnešiem no ārkārtējās situācijas atcelšanas dienas valstī 2020. gada 9. jūnijā.

15. Vienošanās, kas noslēgtas saskaņā ar šā likuma 46. panta trešo daļu laika periodā no 2020. gada 12. marta līdz 2020. gada 9. novembrim, tūrisma operators un ceļotājs var vienoties pagarināt līdz 18 mēnešiem no ārkārtējās situācijas atcelšanas dienas valstī 2020. gada 9. jūnijā."

10. Papildināt likumu ar pielikumu šādā redakcijā:

"Covid-19 infekcijas izplatības

pārvaldības likuma pielikums

**Vakcinācijas procesa uzraudzības projekta struktūrvienības darbinieku maksimālās mēnešalgas**

|  |  |  |
| --- | --- | --- |
| Nr. p. k. | Amats | Mēnešalgas maksimālais apmērs (*euro*) |
| 1. | Vakcinācijas projekta vadītājs | ne vairāk kā 4 905 |
| 2. | Vakcinācijas procesa koordinators | ne vairāk kā 4 247 |
| 3. | Loģistikas koordinators | ne vairāk kā 4 247 |
| 4. | Informācijas tehnoloģiju koordinators | ne vairāk kā 4 247 |
| 5. | Komunikācijas koordinators | ne vairāk kā 4 247 |
| 6. | Komunikācijas vadītāja asistents | ne vairāk kā 2 108 |
| 7. | Digitālo mediju speciālists | ne vairāk kā 3 386 |
| 8. | Biroja administrators | ne vairāk kā 2 729 |
| 9. | Sekretārs/asistents | ne vairāk kā 1 577 |
| 10. | Datu analītiķis/eksperts | ne vairāk kā 2 446" |

Likums stājas spēkā nākamajā dienā pēc tā izsludināšanas.

Veselības ministrs

D. Pavļuts